A sztrájkoló orvosok a titkosszolgálatot vádolják
A Szlovákiában két hétig sztrájkoló, de a sztrájkot jelenleg szüneteltető orvosok azt állítják, hogy a szlovák titkosszolgálat Mikulás Dzurinda miniszterelnök rendelkezése nyomán megfigyelteti őket és lehallgatja a telefonbeszélgetéseit. A titkosszolgálat tagadja a vádakat.
Közel húsz egyetemi kórház orvosainak és ápoló személyzetének népes csoportja 25-30 százalékos béremelést követelve és a kórházprivatizációkat megakadályozandó két hétig sztrájkolt, mígnem 20 százalékos béremelést tudtak kikényszeríteni. De mert ennyivel nem érik be, május 2-án folytatni akarják a sztrájkot.

"Tudomásunk van arról, hogy a telefonjainkat lehallgatják, a sms- és e-mail-forgalmunkat leolvassák, s tudjuk, hogy mindezt a miniszterelnök rendelkezése nyomán a szlovák titkosszolgálat (SIS) hajtja végre" – jelentette ki pozsonyi sajtótájékoztatóján csütörtökön Tibor Bárta, a pozsonyi egyetemi klinika orvosa, a sztrájkbizottság tagja, aki szerint az orvosok információja "több megerősített forrásból származik".

A szlovák orvos szerint a megfigyelésük hátterében több százmilliós érdekek állnak, azon érdekcsoport tagjai, akik az egészségügyi intézmények privatizációjával akarnak - még a június 17-én esedékes előrehozott parlamenti választások előtt - ilyen mérhetetlenül nagy értékeket megszerezni. Bárta felszólította a politikai pártok elnökeit: azonnal üljenek asztalhoz és mentség meg az ország egyetemi klinikáit, különösképpen a pozsonyit.

A titkosszolgálat a vádakat visszautasította. Vladimír Simko, a SIS szóvivője koholmánynak minősítette a gyanúsítgatást, s megjegyezte: a miniszterelnök jogkörei nem terjednek odáig, hogy a szolgálatot ilyen akcióra utasíthassa.

Martin Maruska, a miniszterelnök szóvivője "kommentálásra érdemtelen ostobaságnak" nevezte a sztrájkoló orvosok vádjait.